
Înregistrarea căsătoriei

Declaraţia de căsătorie, care face parte din dosarul de căsătorie, se face personal, de către viitorii soţi, în scris, la primăria locului de domiciliu sau de reşedinţă al unuia dintre ei.

Acte necesare:

O dată cu declaraţia de căsătorie viitorii soţi prezintă următoarele acte:


1. Actele de identitate, în original;
2. Certificatele de naştere, în original;
3. Certificatele medicale privind starea sănătăţii (certificatele medicale prenupţiale).

Certificatele medicale sunt valabile 14 zile de la data emiterii (din care minim 11 zile stau la biroul de stare civilă) şi trebuie să cuprindă menţiunea expresă că persoana se poate sau nu se poate căsători;


0. Acte, în original şi în copie, traduse şi legalizate ori certificate de ofiţerul de stare civilă, din care să rezulte desfacerea căsătoriei anterioare, dacă este cazul;

Dosarul actului de căsătorie mai cuprinde, după caz, următoarele documente:


1. Dovada eliberată ori autentificată de misiunile diplomatice sau oficiile consulare acreditate în România, în cazul căsătoriei unui cetăţean străin, din care să rezulte că îndeplineşte condiţiile de fond cerute de legea sa naţională, pentru încheierea căsătoriei în România, cu excepţia cetăţenilor statelor cu care România a încheiat tratate, convenţii sau acorduri de asistenţă juridică, ce pot prezenta documente eliberate de autorităţile competente din ţările respective.
2. Declaraţia dată pe propria răspundere, autentificată de un notar public, din care să rezulte că viitorul soţ, cetăţean străin sau apatrid, nu este căsătorit şi îndeplineşte condiţiile de fond cerute de legea sa naţională pentru încheierea căsătoriei în România. Pentru apatrizi, legea naţională este legea statului în care îşi au domiciliul sau, în lipsă, reşedinţa;
3. Procesul-verbal încheiat împreună cu interpretul autorizat, în cazul încheierii căsătoriei între persoane care nu cunosc limba română sau între surdomuti.

